Οι **βομβιστικές επιθέσεις στο Μπαλί** ήταν πολύνεκρη τρομοκρατική ενέργεια που πραγματοποιήθηκε στις 12 Οκτωβρίου του 2002 στην τουριστική περιοχή Κούτα της νήσου Μπαλί στην Ινδονησία. Ο απολογισμός της επίθεσης περιλάμβανε 202 νεκρούς και πάνω από 200 τραυματίες διαφόρων εθνικοτήτων. Για την επίθεση συνελήφθησαν και καταδικάστηκαν με διάφορες ποινές (συμπεριλαμβανομένης και της θανατικής καταδίκης) διάφορα μέλη της ισλαμικής τρομοκρατικής οργάνωσης Τζεμάα Ισλαμίγια.

Ιστορικό
--------

### Η επίθεση

Η επίθεση πραγματοποιήθηκε το βράδυ της 12ης Οκτωβρίου του 2002, στο τουριστικό θέρετρο Κούτα, στο οποίο παραθέριζαν τουρίστες, προερχόμενοι κατά κύριο λόγο από κράτη του Δυτικού Κόσμου. Η πρώτη έκρηξη πραγματοποιήθηκε στις 11:05 μ.μ. σε νυχτερινό κέντρο διασκέδασης όπου είχε παρεισφρήσει βομβιστής αυτοκτονίας, ενώ λίγα δευτερόλεπτα αργότερα έγινε νέα, ισχυρότερη έκρηξη όταν ανατινάχτηκε έξω από έτερο νυχτερινό κέντρο ένα βαν που ήταν παγιδευμένο με εκρηκτικά. Σχεδόν ταυτόχρονα, πραγματοποιήθηκε και έκρηξη μικρής κλίμακας έξω από το προξενείο των ΗΠΑ στην κοντινή πόλη, Ντενπασάρ.

### Απολογισμός

Σύμφωνα με τον επίσημο απολογισμό, οι βομβιστικές επιθέσεις είχαν ως αποτέλεσμα τον θάνατο 202 ανθρώπων και τον τραυματισμό άλλων 209. Η πλειοψηφία των καταγεγραμμένων θυμάτων ήταν τουρίστες, με 88 εξ αυτών να προέρχονται από την Αυστραλία. Ακόμη σκοτώθηκαν αρκετοί Ινδονήσιοι που εργάζονταν ως υπάλληλοι σε επιχειρήσεις της περιοχής ή ήταν επαγγελματίες που σχετίζονταν με τον τουρισμό (π.χ. οδηγοί ταξί). Επισήμως ανέρχονται στους 38, ωστόσο άλλη εκτίμηση κάνει λόγο για αδιευκρίνιστο αριθμό, ισχυριζόμενη ελλιπή καταγραφή των Ινδονήσιων θυμάτων που προέρχονταν από άλλα μέρη της χώρας. Στους νεκρούς περιλαμβάνονταν ακόμη 23 Βρετανοί, 7 Αμερικανοί και άτομα από άλλα 19 κράτη.

### Ανάληψη ευθύνης

Την ευθύνη για την επίθεση ανέλαβε η ισλαμική τρομοκρατική οργάνωση Τζεμάα Ισλαμίγια, η οποία είχε διασυνδέσεις με την Αλ Κάιντα. Παράλληλα, παρουσιάστηκε στα ΜΜΕ ηχογραφημένο μήνυμα αποδιδόμενο στον Οσάμα μπιν Λάντεν μέσω του οποίου επιδοκιμάστηκε η ενέργεια ως απάντηση στη στάση της Αυστραλίας στον Πόλεμο κατά της Τρομοκρατίας και στο ζήτημα του Ανατολικού Τιμόρ. Αργότερα, διάφορες πηγές υποστήριξαν πως για την πραγματοποίηση της επίθεσης, η Τζεμάα Ισλαμίγια είχε ενισχυθεί οικονομικά από την Αλ Κάιντα.

Μετέπειτα εξελίξεις
-------------------

Τα επόμενα χρόνια συνελήφθησαν διάφορα μέλη της Τζεμάα Ισλαμίγια ως ύποπτοι για το χτύπημα. Μεταξύ αυτών, ο στρατιωτικός αρχηγός της οργάνωσης Ριντουάν Ισαμουντίν που συνελήφθη το 2003 και κρατείται στο Γκουαντάναμο και τρία μέλη της οργάνωσης που καταδικάστηκαν εις θάνατον το 2003 από τις ινδονησιακές αρχές και εκτελέστηκαν το 2008. Ακόμη, το 2010 σκοτώθηκε σε επιχείρηση της αντιτρομοκρατικής υπηρεσίας της Ινδονησίας ένα ηγετικό μέλος της οργάνωσης και θεωρούμενος ως ο οργανωτής της επίθεσης στην Κούτα ονόματι Ντουλματίν.

Μνήμη
-----

Προς τιμήν των θυμάτων της επίθεσης έχουν ανεγερθεί μνημεία σε διάφορα μέρη ανά την υφήλιο. Το 2003 ανεγέρθηκε μνημείο στον χώρο όπου βρισκόταν το ένα από τα δύο κέντρα διασκέδασης που επλήγησαν και το οποίο περιλαμβάνει πλάκα με τα ονόματα των θυμάτων. Ανάλογα μνημεία εντοπίζονται σε πόλεις της Αυστραλίας, στο Λονδίνο, στη Σιγκαπούρη κ.α.

Παραπομπές
----------

1. 1 2 3 4 5  West, Brad (December 2008). «Collective memory and crisis: The 2002 Bali bombing, national heroic archetypes and the counter-narrative of cosmopolitan nationalism». *Journal of Sociology* (44 (4)): 339-340. .
2. 1 2 3 4  Lewis, Jeff; Lewis, Belinda; Darma Putra, I Nyoman (February 2013). «The Bali Bombings Monument. Ceremonial Cosmopolis». *The Journal of Asian Studies* (Association for Asian Studies) **72** (1): 21. .
3. 1 2  «Bali nightclub bombing case finally starts at Guantanamo Bay, 18 years after suspects arrested». *abc.net.au* (στα Αγγλικά). ABC News. 31 Αυγούστου 2021. Ανακτήθηκε στις 18 Νοεμβρίου 2021.
4. ↑  «Bali bombings: Full list of victims' names». *sbs.com.au* (στα Αγγλικά). CBS News. 3 Σεπτεμβρίου 2013. Ανακτήθηκε στις 18 Νοεμβρίου 2021.
5. ↑  «'Bin Laden' voices new threat to Australia». *theage.com.au* (στα Αγγλικά). The Age. 14 Νοεμβρίου 2002. Ανακτήθηκε στις 18 Νοεμβρίου 2021.
6. ↑  «'Al-Qaeda financed Bali' claims Hambali report». *smh.com.au* (στα Αγγλικά). The Sydney Morning Herald. 6 Οκτωβρίου 2003. Ανακτήθηκε στις 18 Νοεμβρίου 2021.
7. ↑  «Μπαλί: 14 χρόνια από τις τρομοκρατικές επιθέσεις που χάθηκαν 202 άνθρωποι». *tanea.gr*. ΤΑ ΝΕΑ. 12 Οκτωβρίου 2016. Ανακτήθηκε στις 18 Σεπτεμβρίου 2021.
8. ↑  «Profile: Dulmatin, JI's 'genius'». *news.bbc.co.uk* (στα Αγγλικά). BBC. 9 Μαρτίου 2010. Ανακτήθηκε στις 18 Νοεμβρίου 2021.